stanford-oval/wikipedia huggingface dataset:
Worlds Collide (2022)
אירוע > קרבות מקדימים

האירוע נפתח בקרב שבו כרמלו הייס הגן על אליפות צפון אמריקה של NXT מול ריקושט. בסיום, הייס ניצל ניסיון מהלך שוטינג סטאר פרס כושל מצד ריקושט והפך זאת למהלך הצמדה שהספיק לו על מנת להשיג את הניצחון בקרב והגנה מוצלחת על תוארו.
לאחר מכן, התקיים קרב הדחות זוגות מרובע בין אלופי הזוגות של NXT, האחים קריד (ברוטוס קריד וג'וליוס קריד) (שלוו לקרב על ידי דיימון קמפ), אלופי הזוגות של NXT UK, ברוקס ג'נסן וג'וש בריגס (שלוו לקרב על ידי פלון הנלי), פריטי דדלי (אלטון פרינס וקיט וילסון) (שלוו לקרב על ידי לאש לג'נד), לגאלוס (מארק קופי וולפגנג) (שלוו לקרב על ידי ג'ו קופי) אשר איחד את חגורות אליפות של מחלקת הזוגות. אלופי הזוגות של NXT UK היו הראשונים להיות מודחים מן הקרב לאחר שוולפגנג ומארק קופי ביצעו מהלך משותף על ג'נסן. אחריהם, גאלוס הודחו לאחר שהאחים קריד הצמידו את וולפגנג. ברגעי הסיום של הקרב, דיימון קמפ בגד בחבריו לקבוצת דיאמונד מיין, כשתקף את ג'וליוס קריד מאחור בעזרת כיסא, מה שאיפשר לאלטון פרינס להצמידו למזרן לספירת שלוש, שהקנתה לו ולקיט וילסון את הזכייה בחגורות אליפות הזוגות המאוחדות.
בקרב השלישי, התקיים קרב משולש לאיחוד חגורות אליפות הנשים בין אלופת הנשים של NXT, מנדי רוז, אלופת הנשים של NXT UK, מייקו סאטומורה לבלייר דבנפורט. רוז הייתה זו שניצחה בקרב ואיחדה את חגורות אליפות הנשים של המותגים לאחר שביצעה על המשתתפות האחרות בקרב את מהלך הסיום שלה, Kiss the Rose ואז הצמידה את דבנפורט.
בקרב הלפני אחרון, קטאנה צ'אנס וקיידן קרטר הגנו על אליפות זוגות הנשים של NXT מול דודרופ וניקי A.S.H. הסחת דעת מצידן של טוקסיק אטרקשן (ג'יג'י דולין וג'ייסי ג'יין) איפשרה לאלופות הזוגות לרשום הגנה מוצלחת על התואר לאחר שהשתיים ביצעו על דודרופ מהלך סיום משותף.
אירוע > הקרב המרכזי

הקרב המרכזי היה קרב איחוד אליפויות העולם בין אלוף ה-NXT, ברון ברייקר לבין אלוף בריטניה של NXT, טיילר בייט. בסיום, ברייקר הפך מהלך של בייט לטובתו כדי לבצע את מהלך הספיר, שהספיק לו כדי לנצח בקרב ולאחד את חגורות אליפות העולם של המותגים.
תוצאות

| מס' | תוצאות | התניות | זמן |
| --- | --- | --- | --- |
| 1 | כרמלו הייס (א) ניצח את ריקושט | קרב יחידים על אליפות צפון אמריקה של NXT | 15:57 |
| 2 | פריטי דדלי (אלטון פרינס וקיט וילסון) (עם לאש לג'נד) ניצחו את האחים קריד (ברוטוס קריד וג'וליוס קריד) (NXT) (עם דיימון קמפ), ברוקס ג'נסן וג'וש בריגס (NXT UK) (עם פלון הנלי), וגאלוס (מארק קופי וולפגנג) (עם ג'ו קופי) | קרב הדחות זוגות מרובע אשר איחד אליפות הזוגות של NXT ואת אליפות הזוגות של NXT UK | 15:34 |
| 3 | מנדי רוז (NXT) ניצחה את מייקו סאטומורה (NXT UK) ובלייר דבנפורט | קרב משולש אשר איחד את אליפות הנשים של NXT ואת אליפות הנשים של NXT UK | 13:17 |
| 4 | קטאנה צ'אנס וקיידן קרטר (א) ניצחו את דודרופ וניקי A.S.H. | קרב זוגות על אליפות זוגות הנשים של NXT | 10:19 |
| 5 | ברון ברייקר (NXT) ניצח את טיילר בייט (NXT UK) | קרב יחידים אשר איחד את אליפות ה-NXT ואת אליפות בריטניה של NXT | 17:11 |
(א) - מתייחס למתאבק/מתאבקים שהגיעו לקרב כאלוף/אלופים
הערות שוליים

↑  הייס יגן על אליפות צפון אמריקה של NXT נגד ריקושט
↑  קרב הדחות מרובע על איחוד אליפויות הזוגות
↑  רוז, סאטומורה ודבנפורט תתמודדנה זו מול זו בקרב איחוד אליפויות נשים משולש
↑  צ'אנס וקרטר תגינה על אליפות זוגות הנשים של NXT נגד דודרופ וניקי A.S.H.
↑  ברייקר נגד בייט בקרב איחוד אליפויות העולם
Harvest Moon: Friends of Mineral Town (משחק וידאו)

| --- | --- |

כרזת המשחק באנגלית
 כללי
 תאריך הוצאה:  יפן: אפריל, 2003 צפון אמריקה: נובמבר, 2003 אירופה: מרץ, 2004
 סוגה:  סימולציה, משחק תפקידים ממוחשב
 פיתוח:  Marvelous Interactive
 הוצאה לאור:  Marvelous Entertainment 
 ארץ מקור:  יפן
 שפות:  אנגלית יפנית
 הפצה:  Marvelous Interactive
 סדרה:  Story of Seasons
 דרישות תוכנה
 מצבי משחק:  משחק לשחקן יחיד
 פלטפורמות:  גיים בוי אדוונס
 אתר רשמי
 
Harvest Moon: Friends of Mineral Town (בתרגום מילולי לעברית: ירח הקציר: חברי העיירה מינרל) הוא משחק וידאו משנת 2003 עבור קונסולת המשחקים גיים בוי אדוונס מבית נינטנדו. המשחק פותח והופץ על ידי האולפן Marvelous Interactive והופץ ברחבי יפן באפריל 2003, בצפון אמריקה בנובמבר 2003 ובאירופה במרץ 2004. הביקורות שיבחו את המשחק והגדירו אותו כהמשחק הכי טוב בסדרה. ביוני 2015 המשחק שוחרר להורדה דיגיטלית עבור הקונסולה Wii U.
השחקן הוא חוואי שמטרתו היא להרוויח כסף בעזרת תחזוקת החווה, חקלאות וטיפול במקנה. המשחק הוא המשחק הראשון בסדרה שנוצר עבור הגיים בוי אדוונס והוא עיבוד למשחק בשם Harvest Moon: Back to Nature. גרסה מחודשת שנעשתה באנימציה ממוחשבת בשם Story of Seasons: Friends of Mineral Town נוצרה עבור קונסולת הנינטנדו סוויץ' ביפן באוקטובר 2019 והופצה על ידי האולפן Xseed Games ביולי 2020 ביחד גם גרסה למחשב האישי. החידוש הופץ גם לקונסולות ה-Xbox One ברחבי העולם וכן לפלייסטיישן 4 באוקטובר 2021. ביפן, גרסאות הפלייסטיישן 4 וה-Xbox One שוחררו בנובמבר 2021.
עלילה ומשחקיות

בתחילת המשחק השחקן יכול לבחור את שמו, תאריך יום ההולדת שלו, שם הכלב שלו ואת שם החווה.
לפי סיפור המסגרת, השחקן בתור ילד קטן התגורר בעיר הגדולה עם משפחתו ומגיע איתם לחופשה באזורים הכפריים. במהלך טיול, השחקן הולך לאיבוד ומגיע לחווה של איש זקן הנמצאת בעיירה "מינרל". האיש הזקן עוזר לשחקן ליצור קשר עם הוריו ומציע למשפחה להתארח בביתו מספר ימים מכיוון שאין לו משפחה משלו. במהלך החופשה בחווה, השחקן מתחבר לילדה אותה הוא פוגש בעיירה ומתיידד איתה. השחקן חוזר לעיר ושומר על קשר עם האיש הזקן בעזרת מכתבים. בהווה, השחקן גדל ומגלה שהמכתבים מהאיש הזקן הפסיקו להגיע ולכן הוא נוסע לעיירה על מנת לבדוק לשלומו. כאשר השחקן מגיע, הוא פוגש את ראש העיירה שמספר לו שהאיש הזקן מת חצי שנה קודם לכן ובצוואתו הוריש את החווה לשחקן. השחקן בוחר לקבל על עצמו את ניהול החווה והמשחק מתחיל.
השחקן מתחיל את המשחק כשברשותו מספר כלים (מעדר, מגל, פטיש, גרזן, מזלף, פדומטר וחכת דיג) ובאפשרותו להרוויח כסף על ידי ניקוי השדה החקלאי בחווה ושתילת ירקות אותם השחקן יכול למכור עבור כסף. בנוסף, השחקן יכול לגשת למכרה הסמוך לחווה ושם לכרות מינרלים שיעזרו לו בשדרוג הכלים שלו ומינרלים אותם הוא יכול למכור. בעזרת הכסף השחקן יכול לרכוש בעלי חיים כגון תרנגולות שמטילות ביצים, פרות שנותנות חלב (על השחקן לרכוש מתקן חליבה בנפרד) וכבשים שנותנות צמר (על השחקן לרכוש מספריים לגז).
התקשורת עם תושבי העיירה היא חלק אינטגרלי במשחק והשחקן יכול להתחבר ולהתיידד עם שלל התושבים שחיים בעיירה וכן להתחתן עם אחת מתוך שש הנשים הרווקות שגרות בעיירה. התיידדות עם התושבים מעניקה לשחקן מתכוני בישול שונים וכן ידע על ההיסטוריה האישית של כל דמות. לאחר שהתחתן עם אחת הרווקות בעיירה, רעייתו של השחקן יכולה להוליד לו בן.
המשחק מציע חיבור למשחק "Harvest Moon: A Wonderful Life" בקונסולת הגיימקיוב בעזרת כבל שמתחבר בין הגיימבוי אדוונס לגיימקיוב. בעזרת החיבור, השחקן מקבל בונוסים שונים כגון דוכנים ייחודיים שלא מופיעים במשחק הרגיל וכן בית קיץ על החוף.
השחקן מתחיל את המשחק כשברשותו כלב לו הוא יכול להעניק שם. בתחילת המשחק הכלב הוא גור, אולם לאחר חודשיים (כל חודש הוא עונה במשחק) הגור גודל לכלב בוגר. לאחר שהשחקן מתקשר עם ברלי (תושב בעיירה שמוכר פרות וכבשים לשחקן) הוא יכול לקבל מברלי סייח צעיר שאותו השחקן יכול לגדל. כעבור שנה, ברלי יחזור ויבדוק האם השחקן השקיע בטיפול בסייח (שבינתיים גדל לסוס בוגר) או הזניח אותו. בעזרת הסוס, השחקן יכול לרכוב ברחבי החווה (אך לא בעיירה עצמה) וכן להשתתף בתחרויות סוסים שנתיות ולהרוויח פרסים.
דמויות עיקריות

במשחק Friends of Mineral Town השחקנים (שמגלמים חוואי זכר) יכולים להתחתן רק עם הרווקות. במשחק More Friends of Mineral Town השחקנים (שמגלמים חוואית נקבה) יכולים להתחתן רק עם רווקים.
בגרסה המחודשת, כל דמויות הרווקים והרווקות הן ביסקסואליות והשחקנים יכולים להתחתן עם מי שירצו.
דמויות עיקריות > רווקות

פופרי: בתה של ליליה ואחותו של ריק. חיה בחוות "פולטרי" ביחד עם משפחתה. מאוהבת בקאי, אך ריק שונא אותו ומתנגד לקשר שלהם. במידה והיא מתחתנת עם קאי, פופרי תעזוב את העיירה ותגיע לבקר ביחד עם קאי רק בעונת הקיץ.
אלי: הרוקחת בעיירה. עובדת ביחד עם הדוקטור ומאוהבת בו. אחותו הגדולה של סטו ונכדתה של אלן. הפכה לרוקחת במטרה למצוא תרופה עבור מחלתה של אלן, שריתקה אותה לבית.
קרן: בתם של ג'ף וסשה, מנהלי הסופרמרקט בעיירה. בעלת אופי מפונק ומאוהבת בריק.
מרי: הספרנית שמתחזקת את הספרייה בעיירה. בתם של באסיל, בוטנאי שמחפש צמחים חדשים ושל אנה. מאוהבת בגריי.
אן: בתו של דאג, מנהל האכסניה בעיירה ועובדת בו כמלצרית. אן היא טום בוי ואביה פוחד שאופיה יהרוס את סיכוייה להתחתן. מאוהבת בקליף. בגרסה החדשה, שמה שונה לרֵן.
אלת הקציר: האלה ששולטת על העולם בו המשחק מתקיים. ניתן להתחתן איתה לאחר שמולאו מספר תנאים ספציפיים. השחקן יכול לזרוק עבורה מנחה לאגם ליד המכרה והיא תופיע למולו. במשחקים המקוריים, השחקנים יכולים בעזרתה להתחבר למשחק "Harvest Moon: A Wonderful Life".
ג'ניפר (בלעדית לגרסה המחודשת): דמות חדשה שנוספה. מתגוררת באוהל מאחורי האגם של קאפה. מאמינה גדולה ברוחניות ומיסטיקה.
דמויות עיקריות > רווקים

ריק: אחיה של פופרי ובנה של ליליה. מתגורר ביחד איתן בחוות "פולטרי" ואחראי לטיפול בתרנגולות. מארגן פסטיבל התרנגולות השנתי. לקח על עצמו את תפקיד האחראי בבית מאז שאביו עזב את העיירה. מאוהב בקרן ונוטה לקטר על הקשר של פופרי וקאי מכיוון שהוא לא אוהב את האחרון.
הדוקטור: הרופא המקומי בעיירה. מאוהב באלי ונוטה להמציא תרופות חדשות ולבדוק אותן על השחקנים.
קאי: מגיע רק בעונת הקיץ לעיירה ומתחזק את המסעדה בחוף. מאוהב בפופרי ומתווכח רבות עם ריק. במידה והשחקנים יתחתנו איתו, הוא יישאר בעיירה במשך כל ימות השנה.
גריי: הנכד של סייברה, הנפח בעיירה ובעל אופי של "זאב בודד". מאוהב במרי ובזכותה מתחיל לגלות עניין בספרים.
קליף: נווד שהגיע לעיירה ומבלה את ימיו בכנסייה המקומית. במשך השנה הראשונה, קליף מעיר רבות על זה שכספו מתחיל להיגמר והוא ייאלץ לעזוב את העיירה. מאוהב באן. השחקנים יכולים לגרום לקליף להישאר בעיירה אם יעזרו לו למצוא עבודה ביקב המקומי.
קאפה: דמות מיטית של אל בדמות צפרדע (אנ') מהפולקלור היפני. מקום משכנו הוא האגם שבמרכזו נמצא מכרה החורף. השחקנים יכולים להקריב עבורו מלפפונים על ידי זריקתם לאגם ולבסוף גם להתחתן איתו.
ברנדון (בלעדי לגרסה המחודשת): פסל שמתגורר בבקתה של גוטס. בעל אופי קריר.
וון: סוחר שמתגורר בבקתה של זאק ומוכר לשחקנים מוצרים שונים במחירים מופקעים. נחשב ל-"רווק סודי" שמצריך תנאים ספציפיים על מנת להתחתן איתו.
דמויות עיקריות > דמויות נוספות

עם דמויות אלו לא ניתן להתחתן.
תומאס: ראש העיירה והאדם שמציג לשחקנים את החווה בתחילת המשחק. נוהג לבקר את אלן מדי פעם כדי לארח לה חברה בביתה.
זאק: הדייג בעיירה והמארגן של פסטיבל הכלבים בקיץ. זאק יבוא אל החווה בכל ערב במטרה לאסוף מוצרים שהשחקנים מוכרים.
סייברה: הנפח בעיירה וסביו של גריי. השחקנים יכולים לשדרג אצלו כלים שונים בעזרת מינרלים שהם מצאו במכרות.
סטו: אחיה הקטן של אלי ונכדה של אלן. ילד שובב שאוהב לעצבן את אחותו הגדולה.
גוטס: הנגר בעיירה. מתגורר בבקתה סמוך לאגם האלה. השחקנים יכולים לבקש ממנו לשדרג את ביתם ומבנים שונים בחווה תמורת תשלום.
אלן: סבתם של אלי וסטו. חולה במחלה שריתקה אותה לבית ומונעת ממנה ללכת. אלי הצטרפה למקצוע הרפואה כדי למצוא תרופה למחלתה.
אנה: אמה של מרי ואשתו של באסיל. נוהגת לשבת בכיכר העיר ביחד עם סשה ומאנה ולרכל.
סשה: אשתו של ג'ף ואמה של קרן. נוהגת לשבת בכיכר העיר ביחד עם אנה ומאנה ולרכל.
מאנה: אשתו של דיוק ומנהלת היקב. נוהגת לשבת בכיכר העיר ביחד עם אנה וסשה ולרכל.
דיוק: היקבן בעיירה ובעלה של מאנה. מציע לשחקנים ולקליף עבודה באחד מימי הסתיו בייצור יין. במידה והשחקנים מסכימים ומזמינים את קליף, קליף ייקבל עבודה קבועה בייקב ויישאר בעיירה.
באסיל: בעלה של אנה ואביה של מרי. בוטנאי שמתגורר בעיירה ולעיתים קרובות יוצא לסיורים בהר הסמוך לה במטרה למצוא פרחים חדשים.
דאג: בעל האכסניה בעיירה ואביה של אן. אדם חביב וטוב לב.
ברלי: מנהל חוות "יודל" וסבה של מיי. מוכר לשחקנים פרות וכבשים. מנהל פסטיבלים שקשורים לפרות וכבשים. במידה והשחקנים הציגו עצמם מול ברלי באביב, הוא יציע להם לגדל סוס.
מיי: נכדתו של ברלי. נוהגת לבלות רבות עם סטו בכנסייה.
קרטר: הכומר המקומי. בימי ראשון נוהג להשגיח על סטו ומיי. השחקנים יכולים להיכנס לתא הוידווים בכנסייה בימים ספציפיים ולקבל ברכות.
ג'ף: בעלה של סשה ואביה של קרן. מנהל הסופרמרקט בעיירה. חלש אופי שנכנע רבות לגחמותיו של אשתו. נוהג לבקר במרפאה בקביעות בעקבות בעיות קיבה.
מבקר המזון: מגיע פעם בשנה בפסטיבל הבישול בעיירה. השחקנים יכולים לנצל את היום שבו הוא מגיע ולהביא לו מתנות שונות במטרה להתחבב עליו.
רוחות הטבע: שבעה רוחות קטנות המתגוררות בבקתה שמאחורי הכנסייה. השחקן יכול להתחבב עליהן בעזרת נתינת קמח לבן (המאכל האהוב עליהן) ובתמורה הן יסייעו לו בעבודות החווה השונות.
Harvest Moon: More Friends of Mineral Town

Harvest Moon: More Friends of Mineral Town משמש כגרסה נשית, כאשר הדמות הראשית היא אישה שיכולה להתחתן עם שישה רווקים בעיירה.
סיפור המסגרת הוא שונה ובו השחקנית, שחיה בעיר קוראת מודעה בעיתון על חווה מטופחת ורווחית שמוצעת למכירה ומחליטה לקנות אותה. בהגיעה לחווה, השחקנית מגלה שהיא רומתה והחווה במצב מחפיר. בהבינה שהיא כבר מכרה את דירתה בעיר והתפטרה מעבודתה, השחקנית נאלצת להישאר בעיירה "מינרל" ולשקם את החווה, דרכה להרוויח כסף.
מלבד מין השחקנית, הרווקים איתם היא יכולה להתחתן וסיפור המסגרת, המשחק זהה כמעט לחלוטין למשחק המקור.
ביקורות

האתר IGN העניק למשחק ציון של 8.9 וציין לשבח את המעברים בין היום ללילה במשחק.
האתר GameRankings העניק למשחק ציון של 82% על סמך 31 ביקורות.
האתר IGN העניק למשחק Harvest Moon: More Friends of Mineral Town ציון של 8.5 וציין שאף על פי שאין כמעט שוני בין המשחק הזה למקור, הוא עדיין מספק חוויה מומלצת.
האתר GameRankings העניק למשחק Harvest Moon: More Friends of Mineral Town ציון של 79% על סמך 14 ביקורות.
חידוש

גרסה מחודשת שנעשתה באנימציה ממוחשבת בשם Story of Seasons: Friends of Mineral Town נוצרה עבור קונסולת הנינטנדו סוויץ' ביפן באוקטובר 2019 והופצה על ידי האולפן Xseed Games ביולי 2020 ביחד גם גרסה למחשב האישי. החידוש הופץ גם לקונסולות ה-Xbox One ברחבי העולם וכן לפלייסטיישן 4 באוקטובר 2021. ביפן, גרסאות הפלייסטיישן 4 וה-Xbox One שוחררו בנובמבר 2021.
הערות שוליים

↑  Ushi No Tane x4 - Your Family, www.fogu.com
↑  Link to FoMT (Harvest Moon: A Wonderful Life), ranchstory, ‏2020-09-20 (באנגלית)
↑  Ushi No Tane x4 - Animals, www.fogu.com
↑  Craig Harris, Harvest Moon: Friends of Mineral Town, IGN, ‏2003-11-25 (באנגלית)
↑  Harvest Moon: Friends of Mineral Town, Metacritic (באנגלית)
↑  Craig Harris, Harvest Moon: More Friends of Mineral Town, IGN, ‏2005-08-16 (באנגלית)
↑  Harvest Moon: More Friends of Mineral Town, Metacritic (באנגלית)
↑  Story of Seasons: Friends of Mineral Town launches July 14 in North America, Gematsu, ‏2020-05-15 (באנגלית אמריקאית)
↑  published, Rachel Watts (2020-06-13). "A Story of Seasons: Friends of Mineral Town remake is coming to PC in July". PC Gamer (באנגלית). נבדק ב-2022-10-18.
↑  Story of Seasons: Friends of Mineral Town coming to PS4, Xbox One this fall, Gematsu, ‏2021-06-14 (באנגלית אמריקאית)
↑  Story of Seasons: Friends of Mineral Town launches October 27 for Xbox One in Japan, November 25 for PS4, Gematsu, ‏2021-08-31 (באנגלית אמריקאית)
Resource Access Control Facility

| --- | --- |
 מפתח:  IBM 
 מערכת הפעלה:  Z/OS, Z/VM 
 
Resource Access Control Facility ובראשי תיבות RACF, הוא מוצר תוכנה של חברת IBM לאבטחת מידע במחשבי מיינפריים. המוצר פועל על מערכות ההפעלה z/OS ו-z/VM. המוצר RACF קיים משנת 1976. התפיסה היסודית שלו היא הגדרת משאבי מחשב ומשאבי מחשב לוגיים והגדרת משתמשים המורשים לגשת אליהם.
מאפיינים

המאפיינים העיקריים של RACF הם:
authentication - זיהוי משתמש לפי קוד משתמש (באנגלית: Userid) וסיסמה
זיהוי וסיווג משאבי מערכת והגנה עליהם באמצעות מנגנוני הרשאות
authorization - גישה למשאבים מתאפשרת על פי ההגדרות במנגנון ההרשאות. גישה של משתמש למשאב עשויה להיות מוגבלת, מוגבלת לקריאה בלבד מאפשרת לו שינוי תוכן המשאב או מאפשרת לו הפעלת משאב כגון: תוכנית מחשב.
הגדרת קבוצות של משתמשים בעלי הרשאות זהות
הוספת משאבים חדשים, שהארגון מגדיר והכלת מנגנוני הרשאות ודווח עליהם.
ממשק לבסיס הנתונים DB2 המאפשר ניהול הרשאות לבסיס נתונים באמצעות מנגנון ההרשאות של מערכת ההפעלה ב RACF.
המוצר התפתח והמהדורות העדכניות שלו תומכות גם במאפיינים הבאים:
תמיכה ב PKI
ממשק ל LDAP
הפקת תעודות דיגיטליות
מוצרים מתחרים

שני המוצרים המתחרים העיקריים של RACF הם Top Secret ו-ACF2. שניהם מוצרים של חברת CA.
הערות שוליים

↑  RACF History
True Colors (שיר של סינדי לאופר)

"True Colors" (בתרגום מילולי מאנגלית: "צבעים אמיתיים", ובמשמעות "הפנים האמיתיות" או "הזהות האמיתית") הוא שיר שנכתב על ידי צמד כותבי השירים האמריקאי בילי סטיינברג וטום קלי. הוא יצא לאור ב־1986 כשיר הנושא והסינגל המוביל מתוך אלבומה הנושא את אותו שם של הזמרת האמריקאית סינדי לאופר. השיר היה להיט ששהה שבועיים בראש מצעד בילבורד הוט 100 והיה הלהיט האחרון של לאופר שהגיע לצמרת המצעד. הוא היה מועמד לפרס גראמי בקטגוריית "ביצוע הפופ הקולי הנשי הטוב ביותר".
כתיבה

בילי סטיינברג כתב את השיר במקור על אמו. טום קלי חשב שהשיר יכול להיות אוניברסלי יותר ושינה את הבית הראשון, בהסכמת סטיינברג. הצמד שלח את השיר לזמרת הקנדית אן מארי (אנ'), שוויתרה עליו, והשניים הציעו את השיר ללאופר. העיבוד המקורי של גרסת הדמו ששלחו ללאופר היה בלדת גוספל מבוססת פסנתר בסגנון "Bridge over Troubled Water". סטיינברג סיפר לאתר "Songfacts": ”סינדי לחלוטין ביטלה את המעין עיבוד מסורתי הזה ובאה עם משהו שהיה עוצר נשימה ומוחלט”. שירים אחרים שהשניים כתבו ללאופר כללו את "I Drove All Night" ו־"Unconditional Love".
לאופר סיפרה לימים שכאשר היא קיבלה את השיר, הוא היה בסגנון גוספל וקאנטרי שהיא לא התחברה אליו. אז היא ישבה עם הקלידן פיטר ווד, והשניים ניסו לעבד ולנגן את השיר אחרת:
אמרנו, 'אולי אנחנו יכולים לנגן את הסוג שלנו של אקורדים. לא אקורדים מלאים, יותר כמו חמישיות פתוחות'. התחלתי לשיר את זה ברכות והוא התחיל לנגן. כששמעתי את הדמו שלנו, קלטתי שהייתה בזה אינטימיות, ואינטימיות הייתה הדבר החשוב ביותר.
כתיבה > הקשר להט"ב

השיר "True Colors" (שכאמור נכתב במקור על אמו של כותב המילים, בילי סטיינברג) היה נטול הקשר מסוים בזמן יציאתו לאור. לאופר הקדישה שיר אחר באלבום הנושא את אותו שם, "Boy Blue", לזכרו של גרגורי נטל, חברהּ הקרוב שמת מאיידס. אומנם מילות "True Colors" עוסקות בקבלה באופן כללי, והיו שפירשו אותו לגבי קבלת נטייתם המינית: לאופר סיפרה שכעשור לאחר יציאת השיר היא קיבלה מיילים רבים ממעריצים שכתבו לה שסבלו התנכרות מבני משפחותיהם ומחבריהם ואף איבדו את עבודתם כשסיפרו על נטייתם המינית, ובשל כך אף חשבו על התאבדות, ושהשיר "הציל את חייהם". ב־2007 יצאה לאופר לסיבוב הופעות שנקרא "True Colors tour" (אנ') ובו דיברה בזכות זכויות זוגות חד מיניים. ב־2008 היא הקימה קרן לעיסוק בנושא: (True Colors United), בהשראת זכרו של גרגורי נטל.
וידאו קליפ

הכוראוגרפית האמריקאית פטרישיה בירץ' (אנ') ביימה את הווידאו קליפ של השיר, שהוקרן פעמים רבות בערוץ MTV. בקליפ יושבת לאופר ושרה על במה חשוכה מאחורי תוף. באותו זמן, ילדה עורכת סיור בחוף ים, סיור שמסתיים בצפייה שלה בשתי נשים שותות תה על ספינה. לאופר מופיעה על החוף אוחזת בקונכייה, כשלראשה כיסוי ראש מתוחכם משובץ תכשיטים. אז היא נראית שוכבת על סדין לבן, שאותו מתחיל למשוך גבר ארוך שיער (דייוויד וולף). בהמשך מגיעה הנשיקה המיוחלת בין השניים. לאופר נראית אז הולכת על החוף, לבושה בחצאית עשויה מעיתונים ועוברת ליד כיתת בית ספר. בסוף הקליפ היא נשענת מעל בריכה, בתמונה שמשחזרת את צילום עטיפת האלבום (צילום אותו צילמה אנני ליבוביץ'). הקליפ מסתיים כמו שהתחיל, כשלאופר מתופפת על התוף.
הוצאה והצלחה

הסינגל הגיע למקום הראשון במצעד בילבורד הוט 100 ב־25 באוקטובר 1986, תוך שחלף על פני "Typical Male" של טינה טרנר, שהגיע למקום השני. הסינגל הגיע למקום ה־12 במצעד הסינגלים הבריטי ולמקום השלישי באוסטרליה ובניו זילנד.
הסינגל נכלל בקדימון של PBS Kids‏.
רשימת השמעה

סינגל 7 אינץ'
"True Colors"‏ – 3:45
"Heading for the Moon"‏ — 3:17
סינגל 12 אינץ' אירופאי
"True Colors"‏ – 3:45
"Heading for the Moon"‏ — 3:17
"Money Changes Everything" (חי) – 6:04
משתתפים

סינדי לאופר – זמרה, עיבוד, זִמרת רקע
פיטר ווד – קלידים, עיבוד
ג'ון מק'קורי (אנ') – גיטרות
ניל ג'ייסון (אנ') — גיטרה בס
ג'ימי ברלור – תכנות מכונת תופים (LinnDrum), כלי הקשה, (Jambox)
אנג'לה קלמונס-פטריק – זמרת רקע
מיקומי שיא במצעדים > מצעדים שבועיים

|   ‏‏‏  מצעדים שבועיים (1986–1987)> מדינה |   ‏‏‏  מצעדים שבועיים (1986–1987)> מצעד |   ‏‏‏  מצעדים שבועיים (1986–1987)> מיקום שיא |   ‏‏‏  מצעדים שבועיים (1986–1987)>  |
| --- | --- | --- | --- |
|  אוסטריה | Ö3 אוסטריה טופ 40‏ | 12 |  |
|  אוסטרליה | מצעד הסינגלים האוסטרלי | 3 |  |
|  אירלנד | מצעד הסינגלים האירי | 6 |  |
|  ארצות הברית | בילבורד הוט 100 | 1 |  |
|  ארצות הברית | מצעד השירים העכשוויים למבוגרים | 5 |  |
|  ארצות הברית | Cash Box Top 100 | 1 |  |
|  גרמניה | GfK – טופ 100 | 18 |  |
|  דרום אפריקה | אנטרטיינמנט מוניטורינג אפריקה | 14 |  |
|  הולנד | מצעד 40 הסינגלים ההולנדיים | 7 |  |
|  הממלכה המאוחדת | מצעד הסינגלים הבריטי | 12 |  |
|  ישראל | המצעד הלועזי של רשת ג' | 2 |  |
|  נורווגיה | VG-lista | 10 |  |
|  ניו זילנד | המצעד הניו זילנדי הרשמי | 8 |  |
|  פלנדריה | אולטראטופ 50 | 4 |  |
|  צרפת | SNEP | 48 |  |
|  קנדה | Top RPM Singles | 1 |  |
|  קנדה | מצעד מוזיקה עכשווית למבוגרים של מגזין RPM (אנ') | 1 |  |
|  שווייץ | המצעד השווייצרי | 23 |  |
|   ‏‏‏  מצעדים שבועיים (2008)> מדינה |   ‏‏‏  מצעדים שבועיים (2008)> מצעד |   ‏‏‏  מצעדים שבועיים (2008)> מיקום שיא |   ‏‏‏  מצעדים שבועיים (2008)>  |
| --- | --- | --- | --- |
|  נורווגיה | VG-lista | 17 |  |
|   ‏‏‏  מצעדים שבועיים (2012)> מדינה |   ‏‏‏  מצעדים שבועיים (2012)> מצעד |   ‏‏‏  מצעדים שבועיים (2012)> מיקום שיא |   ‏‏‏  מצעדים שבועיים (2012)>  |
| --- | --- | --- | --- |
|  יפן | יפן הוט 100 | 61 |  |
מיקומי שיא במצעדים > מצעדי סוף שנה

|   ‏‏‏  מצעדים שנתיים (1986)> מדינה |   ‏‏‏  מצעדים שנתיים (1986)> מצעד |   ‏‏‏  מצעדים שנתיים (1986)> מיקום שיא |   ‏‏‏  מצעדים שנתיים (1986)>  |
| --- | --- | --- | --- |
|  אוסטרליה | מצעד הסינגלים האוסטרלי | 19 |  |
|  ארצות הברית | בילבורד הוט 100 | 41 |  |
|  ארצות הברית | US Cash Box | 29 |  |
|  הולנד | מצעד 40 הסינגלים ההולנדיים | 58 |  |
|  ישראל | המצעד הלועזי השנתי של רשת ג' | 14 |  |
|  פלנדריה | אולטראטופ 50 | 49 |  |
נתוני מכירות

| מדינה | הסמכה | יחידות מאושרות / מכירות |
| --- | --- | --- |
| ארצות הברית (RIAA) | פלטינה | 1,000,000 |
| הממלכה המאוחדת (BPI) | כסף | 200,000 |
| קנדה (Music Canada) | זהב | 50,000^ |
^ אומדן היחידות המופצות מבוסס על הסמכת הסינגל בלבד  אומדן המכירות + הזרמת מידע מבוסס על הסמכת הסינגל בלבד
אבי בוחבוט

אבי בוחבוט (נולד ב-18 במאי 1969) הוא מאמן כדורגל ישראלי.
קריירה

ב-28 באפריל 2010 סיים את קורס מאמני הפרו של ההתאחדות לכדורגל.
ב-30 בספטמבר 2012 מונה בוחבוט לעוזרו של שרון אביטן בהפועל אשקלון.
בקיץ 2016 מונה בוחבוט למאמנה של הפועל ירוחם (אנ') מליגה ג', עמה עלה לליגה ב' בתום עונת 2016/2017. במרץ 2018 מונה למאמנה של מ.ס. דימונה מליגה א' מחוז דרום. כחודש לאחר מכן ירדה הקבוצה לליגה ב' ובוחבוט חזר לאמן את ירוחם.
ב-19 בפברואר 2019 מונה בוחבוט למאמן של מ.ס. אשדוד מליגת העל. תחתיו, ניצחה אשדוד, חמישה מתוך שישה משחקים בפלייאוף התחתון והצליחה להישאר במפתיע בליגת העל. בסוף העונה החליטה הקבוצה שלא להמשיך את החוזה לעונה הבאה, למרות מסע ההישרדות המוצלח שלה.
ב-26 בינואר 2020 מונה למאמן מכבי עירוני נתיבות מליגה ב'.
ב-7 בספטמבר 2020 מונה למאמן מ.ס. דימונה מליגה א'.
ב-6 בינואר 2022 מונה למאמן הפועל אשקלון אך לאחר כמה משחקים סיים את תפקידו[דרוש מקור].
הערות שוליים

↑  טקס חלוקת תעודות למסיימי קורס PRO, באתר ההתאחדות לכדורגל
↑  עמית קרקו, ‏אבי בוחבוט מונה למאמנה של מ.ס. אשדוד, באתר ONE‏, 19 בפברואר 2019
↑  רוני אוואט ומשה אוחיון מונו למאמני אשדוד, באתר ערוץ הספורט, 27 במאי 2019
↑  פרסום ראשון: אבי בוחבוט חתם במכבי עירוני נתיבות, באתר דאבל פס, ‏26-01-2020
↑  דן בונבידה, אבי בוחבוט מונה למאמן דימונה, באתר דאבל פס, 7 בספטמבר 2020
ערך זה הוא קצרמרבנושא מאמני כדורגל ישראלים. אתם מוזמנים לתרום לוויקיפדיה ו.
TVI 24

| --- | --- |

 פרטי הערוץ
 מדינה:  פורטוגל פורטוגל
 קטגוריה:  אקטואליה
 תאריך השקה:  26 בפברואר 2009
 בעלות:  Media Capital
 שפה:  פורטוגל פורטוגזית
 משרד ראשי:  קואלוז' 
 אזור קליטה:  פורטוגל  אנגולה  מוזמביק  כף ורדה
 פורמט תמונה:  16:9 (SDTV, 576i)
 http://www.tvi24.iol.pt/
 
TVI 24 הוא ערוץ חדשות פורטוגלי, הנמצא בבעלות חברת Media Capital. הערוץ החל לשדר ב-26 בפברואר 2009, כערוץ חדשות בלעדי לפלטפורמת הכבלים TV Zabo. ב-2010 עלה הערוץ גם ב-MEO, Vodafone וב-2012 גם ב-Optimus Clix.
TVI 24 נמצא בתחרות מתמדת עם עוד שלושה ערוצי חדשות: RTP3 הציבורי, SIC Notícias ו-CMTV.
היסטוריה

TVI 24 שידר במשך כמה שנים, אך רק ב-26 בפברואר 2009 החלו שידוריו רשמית בבלעדיות ב-TV Zabo, אך בהמשך הוא עלה בפלטפורמות נוספות. בתחילה אמור היה הערוץ להתחיל בשידוריו ב-20 בפברואר 2009, יום השנה להשקת ערוץ TVI, גם הוא בבעלות Media Capital, אך זמן קצר לפני כן נדחתה השקת הערוץ ל-26 בפברואר, כיוון שבקבוצת Media Capital העדיפו להתמקד ביום השנה ל-TVI.
ב-9 בינואר 2012 התחדש הערוץ והפך לערוץ המולטימדיה הגדול ביותר בפורטוגל.
תוכניות > חדשות

חדשות 24
חדשות הבוקר - בשיתוף עם TVI
חדשות האומה - במקביל לשידור ב-TVI
SOS24 - תוכנית משטרה בהנחיית מיגל פרננדס
חדשות השעה 8 - במקביל לשידור ב-TVI
ECO24
בצל הממשלה
תוכניות > תרבות

סטודיו 24 - בשיתוף עם Rádio Comercial
כולם שווים - במקביל לשידור ב-TVI
משוב
תוכניות > מגזינים

NXT - השלב הבא
תוכניות > ספורט

מאחורי הקלעים
הארכה
ספורט 24
אליפות לאומית
העברות נוספות
תוכניות > בידור

הורים וילדים
ניו מדיה > באינטרנט

מאז הקמתו, מפעיל הערוץ אתר חדשות המתעדכן 24 שעות ביממה בשיתוף עם מותגים שונים.